Dai ni (7.8.2015) ya shani Myitkyina Muklum, Kyetpaung Chang Mare kaw Catholic Sasana kaw nna woi awn let Myitkyina Saradaw Ginwang Ka Ni Nanghpam Pat Jasan Komiti kaw nna lit la ai hte Prat Nnan Gawgap Ginra hpe hpaw sai lam chye lu ai. “ Anhte Wunpawng Amyu Sha ni Ka Ni Nanghpam Tsimyam kaw na lawt lu na matu, tsawm htap ai prat nnan hpe gaw gap la lu na matu ndai ginra hpe hpaw ai re lam Prat Nnan Gawgap Ginra lit hkam Sara Nlam Hkun Awng tsun ai. Prat Nnan Gawgap Ginra hta shawng nnan hku na marai (30) hpe hkap la na re lam; ya aten du hkra rai yang marai (9) du nga sai lam matut chye lu ai. Ndai ginra hta du wa ai ni hpe gaw shata (3) aten la nna prat hpe gawgap ya na re lam; Karai Mungga, ginsup ai lam hte hkai rem hpaji ni hpe mung sharin ya na re lam chye lu ai. Prat Nnan Gawgap Ginra hta magam gun marai (19) nga nna shi komiti shi shamu shamawt na re lam matut chye lu ai.
kac_Latn